SKRIFTLIG FORESPØRGSEL E-2005/01

af Cristiana Muscardini (UEN) til Kommissionen

(6. juli 2001)

Om: Krisen i den nye økonomi og risici for sparerne

De konkursbegæringer, der er indgivet af amerikanske højteknologivirksomheder, har også haft følgevirkninger i Europa. I Italien er situationen særlig

opsigtsvækkende, fordi der ud over de knappe garantier for aktionærsparerne er tendens til, at mange konsulenter forvalter virksomhedsanliggender lige fra noteringen på børsen og på denne måde tjener betydelige kommissionssalærer og derefter præsenterer sig som omstruktureringseksperter og som markedsanalytikere med det formål at finde en køber til den virksomhed, der er i økonomiske vanskeligheder.

I USA ville en sådan interessekonflikt blive fordømt på det kraftigste. Endelig bevirker det forhold, at nye virksomheder inden for de nye teknologier forsvinder igen, at konkurrencen aftager, og at dominerende stillinger styrkes med en heraf følgende mangelfuld beskyttelse af forbrugerne. Hvilke initiativer agter Kommissionen, som uden tvivl er bekendt med den ovenfor beskrevne situation, at tage for at forhindre, at sparerne straffes yderligere?

Svar afgivet på Kommissionens vegne af David Byrne

(18. oktober 2001)

Det ærede medlems spørgsmål berører adskillige aspekter, der er omfattet af fællesskabslovgivningen.

I princippet findes der ingen form for økonomisk garanti, når man køber aktier (heller ikke i USA). En person, der investerer i aktier, løber altid en risiko for tab.

Ikke desto mindre er den lovgivningsmæssige beskyttelse af spareren og aktieejeren gennem flere år blevet gradvis forstærket på fællesskabsplan(1).

Hvad angår oplysninger om virksomhederne og om de udbudte værdipapirer er der vedtaget en række ensartede tekster om de oplysninger, der som et minimum skal fremlægges ved første notering og gennem virksomhedens levetid på børsen. Disse tekster er for nylig blevet kodificeret ved Europa-Parlamentets og Rådets direktiv 2001/34/EF af 28. maj 2001 vedrørende betingelserne for værdipapirers optagelse til officiel notering på en fondsbørs samt oplysninger, der skal offentliggøres om disse værdipapirer(2).

Med hensyn til de oplysninger, der skal fremlægges ved børsintroduktionen, har Kommissionen for nylig vedtaget et forslag om prospekterne(3). Dette forslag omhandler en harmonisering og forbedring af de krævede oplysninger. Anvendelsesområdet dækker vækstpapirer i den nye økonomi, da disse ikke er omfattet af den nugældende fællesskabslovgivning.

Samme fremgangsmåde planlægges anvendt med hensyn til virksomhedernes forpligtelse til løbende og periodisk at give oplysninger, når de først har fået adgang til handelen på det regulerede marked. Kommissionen iværksatte i øvrigt en offentlig høring om dette emne den 17. juli 2001.

Med hensyn til handelsforbindelserne mellem en mægler og kunden (regler for god forretningsskik) agter Kommissionen at fremsætte forslag om ændring af direktivet om investeringsservice for at forbedre de små investorers situation. Kommissionen er for øjeblikket i gang med en offentlig høring om dette emne.

Endelig har Kommissionen for nylig vedtaget et forslag til direktiv om markedsmisbrug(5), som bl.a. forbyder en praksis, der forhindrer markederne i at fungere gnidningsløst, herunder udbredelse af urigtige eller vildledende oplysninger.

Desuden er der i fællesskabsretten også fastsat bestemmelser om bl.a. investeringsselskabers konkurs(4).

Hver enkelt medlemsstat har i øvrigt tilsynsinstanser, både for så vidt angår konkurrence (i Italien: l'Autorità Garante della Concorrenza e del Mercato og la Banca d'Italia) og for så vidt angår børstransaktioner (i Italien: la Consob).

Det skal sluttelig nævnes, at Kommissionen ikke på nuværende tidspunkt råder over tilstrækkelige oplysninger til at kunne påvise, at det har nogen virkning på eventuelt dominerende stillinger, at nye virksomheder inden for den nye teknologi går konkurs.

(1) Jf. navnlig: Rådets direktiv 89/298/EØF af 17. april 1989 om samordning af kravene ved udarbejdelse af, kontrol med og udstedelse af det prospekt, der skal offentliggøres, når værdipapirer udbydes til offentligheden, EFT L 124 af 5.5.1989 Rådets direktiv 93/22/EØF af 10. maj 1993 om investeringsservice i forbindelse med værdipapirer, EFT L 141 af 11.6.1993 Rådets direktiv 89/592/EØF af 13. november 1989 om samordning af retsforskrifterne vedrørende insider-handel, EFT L 334 af 18.11.1989.

(2) EFT L 184 af 6.7.2001.

(3) EFT C 240 E af 28.8.2001.

(4) Rådets forordning (EF) nr. 1346/2000 af 29. maj 2000 om konkurs, EFT L 160 af 30.6.2000.

(5) EFT C 240 E af 28.8.2001.